На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08 и 143/16) и члана 15. Одлуке о оснивању Галерије савремене ликовне уметности Ниш ("Службени лист града Ниша", број 80/13 и 115/16),

Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада Галерије савремене ликовне уметности Ниш за 2018. годину, број 023 од 05.01.2018. године, који је донео Управни одбор ове установе, на седници одржаној 05.01.2018. године.

II Програм рада Галерије савремене ликовне уметности Ниш за 2018. годину реализоваће се у складу са Финансијским планом ове установе за 2018. годину.

III Решење доставити установи Галерији савремене ликовне уметности Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

Мр Раде Рајковић

***О б р а з л о ж е њ е***

Управни одбор Галерије савремене ликовне уметности Ниш, на седници одржаној 05.01.2018. године, донео је Програм рада Галерије савремене ликовне уметности Ниш за 2018. годину, број 023 од 05.01.2018. године.

Делатност Галерије савремене ликовне уметности Ниш реализује се кроз изложбену, музеолошку, издавачку и едукативну активност Установе и кроз реализацију манифестације Ликовна колонија „Сићево“.

Галерија савремене ликовне уметности Ниш ће у 2018. години приредити 29 изложби у три изложбена простора.

За 2018. годину се планира изложбена поставка дела Пабла Пикаса, у сарадњи са галеријом Висконти из Љубљане. Поред њих, приредиће се и три колективне изложбе стране уметности: „Графичке визије“(мексички уметници), „Улаз-излаз“ (графичка сцена Бугарске) и „Дела страних уметника из колекције међународног тријенала графике у Београду“.

Поставка дела осморо италијанских и четворо наших уметника, који су у 2017. години боравили и радили у Сићеву, под називом „Српско-италијански уметнички дијалог“ биће изложена ове године у Варчелу код Милана.

Галерија савремене ликовне уметности Ниш ће у сарадњи са Центром савремене уметности Црне Горе приредити обострано гостујуће изложбе савремених ликовних уметника Црне Горе и нишке ликовне сцене.

Конзерваторски рад Галерије биће отежан услед пресељења простора за одлагање уметничких дела при чему фонд трпи због неадекватних услова смештаја, као и због чињенице да једини конзерватор ове године одлази у пензију. На музеолошком плану долази до употпуњавања збирки делима са Ликовне колоније, графичке радионице и са конкурса за откуп уметнина. У 2018. години Галерија ће започети процес дигитализације музејске грађе.

Поред каталога који ће пратити сваку изложбу, Галерија ће бити издавач монографије о Василију Перевалову – доајену нишке вајарске сцене.

Ликовна колонија „Сићево 2018“ одржаће се у периоду од 1. до 10. септембра и биће у знаку обележавања 70 година постојања Уметничке школе у Нишу, а графичка радионица „Сићево 2018“ ће се реализовати у периоду од 28. маја до 3. јуна и задржаће међународни карактер.

Чланом 34. Одлуке о буџету Града Ниша за 2018. годину („Службени лист Града Ниша“, број 130/17) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава корисницима у оквиру својих одобрених апропријација“. Градска управа града Ниша - Секретаријат за културу и информисање, дала је сагласност на Финансијски план Установе за 2018. годину, који је у циљу целовитог сагледавања Програма достављен у прилогу.

Имајући у виду да је Програм рада установе Галерија савремене ликовне уметности Ниш сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Галерија савремене ликовне уметности Ниш за 2018. годину.

**СЕКРЕТАР**

Небојша Стевановић